b'\n_START_ARTICLE_\nViladamat\n_START_SECTION_\nHist\xc3\xb2ria\n_START_PARAGRAPH_\nEs t\xc3\xa9 const\xc3\xa0ncia d\'assentaments ibers, i a partir del segle I aC, es detecten els primers assentaments romans. Destaquen el jaciment de l\'Olivet d\'en Pujol, un magatzem rom\xc3\xa0 del segle II aC amb diverses sitges ib\xc3\xa8riques amortitzades el segle IV aC; la vil\xc2\xb7la romana de Tolegassos abandonada definitivament a mitjan segle IV dC; i la vil\xc2\xb7la que es troba al Mas Notari, on s\'han documentat restes de cer\xc3\xa0mica romana. L\'etimologia de Viladamat prov\xc3\xa9 del nom Amatus, possiblement una vil\xc2\xb7la romana que no s\'ha trobat._NEWLINE_La primera menci\xc3\xb3 del poble de Viladamat es troba documentada l\'any 1060, en una donaci\xc3\xb3 de la comtessa emporitana Guisla a l\'esgl\xc3\xa9sia de Girona. Es tracta de la donaci\xc3\xb3 d\'un alou a la vora de Villam Amati. Ja l\'any 1078, el comte Pon\xc3\xa7 I d\'Emp\xc3\xbaries, va deixar en testament un mas a Viladamat en benefici del monestir de Sant Pere de Rodes. L\'any 1280 el monestir de Sant Pere de Rodes va adquirir la senyoria i la jurisdicci\xc3\xb3 de Viladamat de Guillem de Montgr\xc3\xad._NEWLINE_El poble quedava incl\xc3\xb2s dins de la parr\xc3\xb2quia de l\'esgl\xc3\xa9sia de Sant Feliu de la Garriga, mencionada l\'any 1060 com a Sancti Felicis de Garrigua a la vora de  Villam Amati. Tot i que al municipi de Viladamat existia una capella auxiliar agregada dedicada a sant Quirc, a prop del cam\xc3\xad d\'Albons. Aquest lloc era conegut aleshores com a Mercadal del Pont de Sant Quirc. Aquest top\xc3\xb2nim, juntament amb places com "la de l\'Oli" o "de la Llana", indica que al poble s\'hi celebraven mercats._NEWLINE_El 21 de novembre de 1467 es va lliurar la batalla de Viladamat durant la Guerra Civil Catalana entre Joan II i el pr\xc3\xadncep Ferran. Joan Ramon Folc IV de Cardona \xc3\xa9s derrotat amb les tropes reialistes i el futur rei Cat\xc3\xb2lic es va refugiar a una casa de Viladamat, possiblement a Can Briolf, constru\xc3\xaft el 1484. Com a repres\xc3\xa0lia, les tropes de Joan II van cremar el poble._NEWLINE_A partir del segle XVI, la comarca va es va transformar en una zona de gran conflictivitat degut a les incursions dels pirates nord-africans i els efectes del bandolerisme. Durant la Guerra dels Segadors, Joan de Margarit i de Biure, senyor del castell de Sant Feliu de la Garriga, era partidari del b\xc3\xa0ndol dels cadells i el seu castell va ser incendiat per les tropes castellanes com a repres\xc3\xa0lia. Durant el segle XVI, al nucli vell de Viladamat es van construir nombrosos casals i cases pairals que han perdurat, com Mas Escot i Mas Briolf. L\'economia b\xc3\xa0sica va ser fonamentalment agr\xc3\xadcola, amb un destacat protagonisme del conreu de l\'olivera, tal com queda simbolitzat amb l\'olivera mil\xc2\xb7len\xc3\xa0ria situada en la pla\xc3\xa7a de l\'Esgl\xc3\xa9sia._NEWLINE_La poblaci\xc3\xb3 va pert\xc3\xa0nyer fins a l\'any 1621 al monestir de Sant Pere de Rodes. A partir de l\'any 1617, es va concedir el t\xc3\xadtol de sufrag\xc3\xa0nia a la nova esgl\xc3\xa9sia de Sant Quirze. L\'any  1753, degut a l\'estat de ru\xc3\xafna de l\'esgl\xc3\xa9sia de Sant Feliu de la Garriga, els seus objectes de culte m\xc3\xa9s valuosos van ser traslladats a la nova esgl\xc3\xa9sia de Viladamat, i l\'any 1843, Sant Quirze de Viladamat va quedar com a \xc3\xbanica parr\xc3\xb2quia del poble._NEWLINE_El nucli urb\xc3\xa0 de  Viladamat no va patir grans transformacions urban\xc3\xadstiques fins al comen\xc3\xa7ament del segle XX, quan la poblaci\xc3\xb3 va comen\xc3\xa7ar a cr\xc3\xa9ixer fora dels l\xc3\xadmits de l\'antic nucli, la qual cosa foment\xc3\xa0 la formaci\xc3\xb3 del raval de les Cases Noves. Durant la Guerra Civil Espanyola, l\'aviaci\xc3\xb3 franquista va bombardejar la poblaci\xc3\xb3 civil de Viladamat el 3 de febrer de 1939, en plena retirada republicana.'